钦定古今图书集成/历象汇编/乾象典/第028卷 > 宋张子正蒙 > 《参两篇》
## 钦定古今图书集成/历象汇编/乾象典/第028卷 > 宋张子正蒙 > 《参两篇》

“地纯阴凝聚于中，天浮阳运旋于外，此天地之常体
也。恒星不动，纯系乎天，与浮阳运旋而不穷者也。日
月五星，逆天而行，并包乎地”者也。地在气中，虽顺天
左旋，其所系辰象，随之，稍迟则反移徙而右耳。间有
缓速不齐者，七政之性殊也。月，阴精，反乎阳者也，故
其右行最速。日为阳精，然其质本阴，故其右行虽缓，
“亦不纯系乎天。”如恒星不动，金水附日，前后进退而
行者，其理精深，存乎物感可知矣。镇星地类，然根本
五行，虽其行最缓，亦不纯系乎地也。火者亦阴质为
阳萃焉，然其气比日而微，故其迟倍日。惟木乃岁一
盛衰，故岁历一辰。辰者，日月一交之次，有岁之象也。
凡圜转之物，动必有机，既谓之机，则动非自外也。古
今谓天左旋，此直至粗之论尔，不考日月出没、恒星
昏晓之变。愚谓在天而运者，惟七曜而已。恒星所以
为昼夜者，直以地气乘机左旋于中。故使恒星河汉
因北为南，日月因天隐见，太虚无体，则无以验其迁
动于外也。天左旋处其中者，顺之，少迟则反右矣。